Ego Galterus dominus Roche Vannelli notum facio presentibus et futuris quod totum feodum quod teneo a reverendo patre Giraldo, Dei gratia Eduensi episcopo, videlycet villam de Brin, homines et mansos, justiciam parvam et magnam tocius ville et finagii, collectas, costumas, tercias, terras arabiles, prata, trossas, gallinas et corveias, nemora, riveriam et omnia alia que ibidem habeo vel habere debeo, quocumque jure, eidem episcopo tytulo pignoris, tanquam proprium ipsius feodum, obligavi et tanquam ypothecam tradidi pro quingentis quinquaginta libris Divionensium, quas dictus episcopus persolvit Girardo dicto Chastein de speciali mandato meo in pecunia numerata, qui Girardus Chastain omnia tenebat a me pro dicta pecunia tytulo pignoris obligata. Et hec omnia, juramento corporali prestito, promisi eidem episcopo contra omnes bona fide in pace tenere et efficaciter garantire, sub obligacione omnium bonorum meorum mobilium et immobilium. Ego vero Margareta, uxor dicti Galteri, per juramentum meum super hoc corporaliter prestitum omnia predicta laudavi pariter et concessi, promittens per idem juramentum similiter prestitum quod contra premissa vel eorum aliquid per me vel per alium non veniam, aliqua racione. In cujus rei testimonium nos Galterus et Margareta presentes litteras, quia sigilla non habemus, sigillis venerabilium virorum abbatis Flavigniacensis et domini Petri de Ausona, clerici, eidem episcopo tradidimus sigillatas. Actum anno Domini Mº CCº quinquagesimo quinto, apud Rocham Vannelli, die martis post Assumptionem beate Marie.